MRK veroordeel Malema se uitlatings op sosiale mediaJulius Malema, die leier van die EFF. Foto: ANA. Die Suid-Afrikaanse Menseregtekommissie (MRK) het Dinsdag gereageer op uitlatings wat EFF-leier Julius Malema verlede week op die sosiale netwerk Twitter gemaak het en het dit as haatspraak bestempel. Op 14 September het Malema, ná die dood van oudpres. Robert Mugabe van Zimbabwe, ŉ reeks foto’s getwiet met bekende aanhalings van Mugabe. “Die enigste wit man wat jy kan vertrou, is ŉ dooie een,” is onder meer getwiet. Die kommissie het dié twiet en uitlatings ten sterkste veroordeel en gesê dat dit rassespanning verskerp en verdeling saai. Die saak sal na die gelykheidshof verwys word, het die MRK gesê. “Ons is uiters bekommerd oor die uitlatings omdat ons al male sonder tal nadruk gelê het op die feit dat politieke leiers moet besef hul woorde het trefkrag en dat hulle daarvoor verantwoordelik gehou kan word,” het die MRK in ŉ verklaring gesê. Die twiet is ook deur Atholl Trollip en dr. Roy Jankielsohn van die DA veroordeel. Jankielsohn het ŉ klag van haatspraak in die gelykheidshof in Bloemfontein teen Malema aanhangig gemaak, terwyl Trollip op Twitter teen Malema uitgevaar het: “Malema se uitlatings is nie net aanstootlik, ongrondwetlik en afskuwelik nie, maar dit is ook opruiend, wat gevaarlik is.” Nie Malema se eerste keer nie Dié twiet is nie die eerste voorval waarin Malema teen wit Suid-Afrikaners uitvaar nie. In Mei 2016 het hy aan sowat 800 ondersteuners by die Edendale-gemeenskapsentrum gesê dat hy “die wit man se vrede sal versteur. [Hulle] is al vir té lank gemaklik …”. Hy het ook by dié geleentheid gesê dat die EFF nie die slagting van wit mense aanmoedig nie, “ … wel, ten minste nie nou nie”. Die kommissie het vroeër vanjaar bevind hierdie uitlating van Malema kom nie op haatspraak neer nie. Verder het Malema al menige kere uitsprake gemaak teen wit monopolie kapitaal en dat die EFF sal “vat” wat hom toekom: “ … maar wees gewaarsku, die wit minderheid, ons sal ons land terugvat, maak nie saak wat nie …”. MRK ondersoek moontlike mediaverbod Die MRK het verder gesê hy oorweeg dit ook om die EFF se planne om mediahuise by die party se byeenkomste te verbied te ondersoek. Verskeie media-instellings het verlede week berig dat Malema by Mugabe se begrafnis aan ondersteuners gesê het dat die amaBhungane en Daily Maverick se joernaliste verbied sal word. “Die kommissie sal die moontlike oortreding van vryheid van spraak onder art. 16(1) van die Grondwet ondersoek,” het die MRK bygevoeg.